作者：曹勋
词牌/韵律：风流子

paragraphs: 中春膏雨歇，雕阑晓，最好海棠时。
正新梢吐绿，万苞凝露，暖铺云锦，香点胭脂。
向枝上，绪风开秀色，桃李尽成蹊。
朱唇晕酒，脸红微透，翠纱轻卷，红映丰肌。
严宸风光主，临赏处，玉殿丽日迟迟。
天与造化西蜀，浓艳芳菲。
待绣帘卷起，欢奉长乐，内梱多闲，同宴椒闱。
须是对花满酌，不醉无归。